LPN เด้งกว่า 3% โบรกฯ มองโครงการใหม่แข็งแกร่ง พร้อมชูเป้า 15 บ.
LPN เด้งกว่า 3% ล่าสุด ณ เวลา  11.53 น. อยู่ที่ 13.40 บาท บวก 0.50 บาท หรือ 3.88%  สูงสุด 13.50 บาท ต่ำสุด 13.00 บาท ด้วยมูลค่าซื้อขาย 364.72 ล้านบาทด้าน บล.เคจีไอ (ประเทศไทย) มองโครงการใหม่แข็งแกร่ง แนะ “ซื้อ” ชูเป้า 15 บาท
23 ม.ค. 2560

ผู้สื่อข่าวรายงานว่า ราคาหุ้นบริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN ล่าสุด ณ เวลา  11.53 น. อยู่ที่ 13.40 บาท บวก 0.50 บาท หรือ 3.88%  สูงสุด 13.50 บาท ต่ำสุด 13.00 บาท ด้วยมูลค่าซื้อขาย 364.72 ล้านบาท ด้าน บล.เคจีไอ (ประเทศไทย) มองโครงการใหม่แข็งแกร่ง พร้อมแนะ “ซื้อ” ชูเป้า 15 บาท ขณะที่ดัชนีหุ้นไทยโดยรวมบวก 0.31% 
 
ด้าน บล.เคจีไอ (ประเทศไทย) ระบุในบทวิเคราะห์ แนะนำซื้อ LPN ให้ราคาเป้าหมาย 15 บาท โดยคาดว่ารายได้จากการโอนจะยังคงอ่อนแอในปี 2560 แต่การเปิดตัวโครงการใหม่จำนวนมาก และกลยุทธ์การระบายสต็อกเก่าน่าจะช่วยหนุนให้ยอดโอนฟื้นตัวขึ้นได้ ซึ่งสภาวะตลาดในปัจจุบันค่อนข้างท้าทายสำหรับบริษัท แต่อุปสงค์ที่อั้นมาจากช่วงก่อนหน้าจะช่วยกระตุ้นยอด presales และคลายกังวลเรื่อง backlog ที่ต่ำไปได้ เราคาดว่ายอด presales ที่แข็งแกร่งจะช่วยเติม backlog ในปีต่อๆ ไป และกลายเป็นปัจจัยกระตุ้นราคาหุ้นได้ 
ทั้งนี้ ยังได้ปรับเพิ่มคำแนะนำหุ้น LPN จากถือเป็นซื้อ เพราะเชื่อว่าอุปสงค์ที่อั้นมาจากช่วงก่อนหน้าจะส่งผลดีต่อแผนการเปิดโครงการใหม่เชิงรุกของ LPN ใน ครึ่งปีแรกของปี 60 โดยให้ราคาเป้าหมายที่ 15 บาท อิงจาก PER เฉลี่ย +0.25SD ที่ 12.2 เท่าจากเดิมที่ 8.9 เท่าหลัง presales และอุปสงค์จากโครงการใหม่แข็งแกร่งกว่าคาดมาก 